Fond za zaštitu depozita

Podgorica, 06.05.2022. godine

**Održana XXVI sjednica Upravnog odbora Fonda za zaštitu depozita**

Upravni odbor Fonda za zaštitu depozita održao je dvadesetšestu sjednicu, kojom je predsjedavao predsjednik Upravnog odbora Fonda Vesko Lekić.

Upravni odbor Fonda je razmotrio Mišljenje i Izvještaj nezavisnog revizora, Društva za reviziju „BDO“ d.o.o. Podgorica, koje je obavilo reviziju finansijskih iskaza Fonda za 2021. godinu i konstatovao da: „po Mišljenju nezavisnog revizora, finansijski izvještaji Fonda prikazuju istinito i objektivno, po svim materijalno značajnim pitanjima, finansijsku poziciju Fonda na dan 31. decembar 2021. godine, kao i rezultate njegovog poslovanja i tokove gotovine za period od 1. januara do 31. decembra 2021. godine, u skladu sa računovodstvenim propisima važećim u Crnoj Gori”.

Upravni odbor Fonda je razmotrio i usvojio Godišnji izvještaj o radu Fonda za zaštitu depozita za 2021. godinu. Godišnji izvještaj je sadržajan i sveobuhvatan i daje informacije o sistemu zaštite depozita, realizaciji isplate garantovanih depozita deponentima banaka nad kojim je otvoren stečajni postupak, nivou i strukturi pojedinih kategorija depozita, izloženosti Fonda prema bankama, nivou pokrivenosti garantovanih depozita, aktivnostima Fonda u 2021. godini i finansijskom poslovanju Fonda u 2021. godini.

Upravni odbor Fonda je razmotrio i uvojio Odluku o potpisivanju Memoranduma o razumijevanju i saradnji Fonda za zaštitu depozita i Nacionalnog fonda za osiguranje depozita Mađarske. Putem ovakvih memoranduma vrši se profesionalna razmjena znanja, stavova i iskustava u oblasti osiguranja depozita i sanacije kreditnih institucija i doprinosi stabilnosti finansijskih sistema Crne Gore i Mađarske.

Upravni odbor Fonda je razmotrio izvještaj o visini ukupnih depozita, visini garantovanih depozita u bankarskom sistemu Crne Gore i stanju sredstava Fonda na 31.03.2022. godine. Konstatovano je da ukupna sredstva Fonda na 31.03.2022. godine iznose 123,2 miliona eura, ukupni depoziti iznose 4,3 milijardi eura, a garantovani depoziti iznose 1,6 milijardi eura.